CELEX: 32012R0941
Language: ro
Date: 2012-10-15 00:00:00
Title: Regulamentul (UE) nr. 941/2012 al Consiliului din 15 octombrie 2012 de modificare a Regulamentului (CE) nr. 147/2003 privind anumite măsuri restrictive referitoare la Somalia

16.10.2012   
            
            
               RO
            
            
               Jurnalul Oficial al Uniunii Europene
            
            
               L 282/1
            
         REGULAMENTUL (UE) NR. 941/2012 AL CONSILIULUI
   din 15 octombrie 2012
   de modificare a Regulamentului (CE) nr. 147/2003 privind anumite măsuri restrictive referitoare la Somalia
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 215,
   având în vedere Decizia 2010/231/PESC a Consiliului din 26 aprilie 2010 privind adoptarea de măsuri restrictive împotriva Somaliei (1),
   având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
   întrucât:
   
               (1)
            
            
               Regulamentul (CE) nr. 147/2003 al Consiliului (2) impune un embargo general privind oferirea de consultanță tehnică, asistență, instruire, finanțare și asistență financiară în legătură cu activități militare de către orice persoană, entitate sau organism din Somalia.
            
         
               (2)
            
            
               La 25 iulie 2012, Consiliul de Securitate al Organizației Națiunilor Unite (CSONU) a adoptat Rezoluția 2060 (2012), care prevede, la punctul 10, o derogare de la interdicția de asistență legată de arme și echipamente militare destinate Biroului politic al Organizației Națiunilor Unite pentru Somalia, astfel cum a fost aprobată în prealabil de Comitetul instituit în temeiul Rezoluției CSONU 751 (1992).
            
         
               (3)
            
            
               La 15 octombrie 2012, Consiliul a adoptat Decizia 2012/633/PESC (3), care modifică Decizia 2010/231/PESC și prevede o astfel de derogare.
            
         
               (4)
            
            
               Această măsură intră în domeniul de aplicare a tratatului și, în consecință, este necesară o reglementare la nivelul Uniunii pentru punerea sa în aplicare, în special pentru a se asigura aplicarea sa uniformă de către operatorii economici din toate statele membre.
            
         
               (5)
            
            
               Prin urmare, Regulamentul (CE) nr. 147/2003 ar trebui modificat în consecință,
            
         ADOPTĂ PREZENTUL REGULAMENT:
   Articolul 1
   La articolul 3 din Regulamentul (CE) nr. 147/2003, alineatul (1) se înlocuiește cu următorul text:
   
      „(1)   Articolul 1 nu se aplică:
      
                  (a)
               
               
                  acordării de finanțare sau de ajutor financiar pentru vânzarea, furnizarea, transferul sau exportul de material militar neletal destinat exclusiv unor scopuri umanitare sau de protecție sau pentru materiale destinate unor programe ale Uniunii Europene sau ale statelor membre referitoare la înființarea unor instituții, inclusiv în domeniul securității, puse în aplicare în cadrul procesului de pace și de reconciliere;
               
            
                  (b)
               
               
                  acordării de consultanță tehnică, de asistență sau de instruire în legătură cu un astfel de material neletal;
               
            
                  (c)
               
               
                  acordării de finanțare sau de asistență financiară pentru vânzarea, furnizarea, transferul sau exportul de armament și echipamente militare destinate exclusiv sprijinirii sau utilizării de către Biroul politic al Organizației Națiunilor Unite pentru Somalia;
               
            
                  (d)
               
               
                  acordării de consultanță tehnică, de asistență sau de instruire în legătură cu astfel de arme și echipamente militare,
               
            cu condiția ca astfel de activități să fi fost aprobate în prealabil de către comitetul instituit prin punctul 11 din Rezoluția 751 (1992) a Consiliului de Securitate al Organizației Națiunilor Unite.”
   
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Luxemburg, 15 octombrie 2012.
      
         
            Pentru Consiliu
         
         
            Președintele
         
         C. ASHTON
      
   
   
      (1)  JO L 105, 27.4.2010, p. 17.
   
      (2)  JO L 24, 29.1.2003, p. 2.
   
      (3)  A se vedea pagina 47 din prezentul Jurnal Oficial.